
Prefaţă 



De la 1812, data anexării silnice către Rusia, 
care a luat ceea ce a prefăcut în „Basarabie" — 
Basarabia fiind, de fapt, numai partea de jos a 
ţerii, către Dunăre, — pentru că n-a fost în stare 
să păstreze la încheierea tratatului din Bucureşti 
Principatele amândouă ori măcar Moldova 
întreagă, şi pănă la data proclamării „Republicii 
Moldoveneşti" pe care împrejurările erau s-o 
ducă mult mai răpede de cum credeau 
întemeietorii ei la unirea cu noi, cei din vechea 
Românie, a fost oare în Basarabia vreo 
întrerupere a spiritului românesc, măcar în 
anume din clasele aflătoare acolo? S-a întins 
vreodată asupra acestei Moldove răsăritene, 
cuprinzând atât de mult din gloria trecutului 
luptător, care ni este comun, acea necunoştinţă 
a lucrurilor româneşti, acea părăsire a tuturor 
amintirilor, acea uitare de sine pe care o cred 
neştiutorii şi pe care vreau s-o întărească în 
minţile acestora oamenii cari socot, fără 
dreptate, că un act politic se poate îndeplini, ca 
prin vrajă, instantaneu, năprasnic, fără nimic din 
acea atmosferă culturală, din acea pregătire 
sufletească prin care singure popoarele pot să 
ajungă la ţinta lor, — restul fiind numai o 
întâmplare şi o aventură? 



La aceste întrebări vreau să răspundă aceste 
câteva articole, care nu pot pretinde la alt merit 
decât acela de a înfăţişa în legătură, ca o 
singură desfăşurare, lucruri cunoscute, dar 
foarte puţin răspândite şi uneori în publicaţii 
neaccesibile, şi de a comunica tuturora fapte şi 
stări care erau prea mult păstrate pentru singura 
informaţie a cercetătorilor ştiinţifici. 



I 



în 1812 ceea ce s-a patentat politiceşte ca 
„Basarabie" era, supt multe raporturi, în condiţii 
de rezistenţă mai bune decât Moldova de Sus, 
care, la anexarea din 1 775, a devenit o 
Bucovină. 

Erau — dată fiind şi întinderea mult mai mare 
a teritoriului — şi un număr mai însemnat de 
boieri, chiar din aceia cari purtau nume 
cunoscute. Unii dintre dânşii îşi aveau toată 
proprietatea rurală aici; alţii aveau în Moldova 
cea nouă rusească partea mai însemnată dintr- 
însa. Pe de altă parte, aceşti cuceritori nu 
îngăduiau, ca ocupanţii celeilalte părţi 
desfăcute din Moldova întreagă, persoanelor 
rămase la laşi, în legătură cu domnul, cu „turcii", 
să-şi mai păstreze rosturi de stăpânire şi 
dincolo de Prut. Un termin scurt s-a pus pentru 
desfacerea moşiilor. în cele mai rele împrejurări, 
pe preţuri de nimic, atâtea au fost căpătate 
astfel de oricine, indigen sau mai ales străin, 
pusese la o parte un căpitălaş format prin 
comerţ; altele au fost luate de ţerani, cari, cu 
admirabilul lor instinct de câte ori e vorba de 
pământul pe care l-au muncit şi pe care nu-l pot 
despărţi de însăşi fiinţa lor omenească, au făcut 
imposibilul pentru a plăti zecile de mii de lei 



care li se cereau. Dar mulţi dintre vechii fruntaşi 
ai acestori ţinuturi au preferat să rămâie decât 
să se vadă siliţi la o asemenea vânzare. Câte 
unele din familii s-au împărţit, lăsând pentru 
conservarea vechii moşteniri pe cutare din 
membrii lor în partea ajunsă rusească din 
Moldova lor. 

Cu grămada se întâlnesc astfel nume 
boiereşti în cele dintăi chiar din actele ce 
privesc Basarabia. în cartea mea, Basarabia 
noastră, publicată în 1912, am adunat o mare 
parte din ele. Din documente apărute pe urmă 
aleg pe cei doi Cantacuzini, Alexandru şi 
Gheorghe, fiii lui Matei, pe vara lor Elenco, 
măritată cu Harting, pe lamandieşti, pe un 
Şeptilici, un Andrieş, pe un Orăş, pe un Bantăş, 
pe un Hermeziu, pe mai mulţi Oatu etc. 

Cei trecuţi supt alt sceptru puteau spera, de 
altfel, mult mai mult ca mazilii nobilitaţi în 
Bucovina, o situaţie politică într-o ţară care, 
câtva timp, s-a bucurat de o largă autonomie, şi 
chiar un rol în viaţa generală a imperiului. Un 
Alexandru de Sturdza putea să li servească 
întru aceasta ca model de imitat. 

Mănăstiri mari, bogate, cu vechi tradiţii de 
cultură, cu aşezăminte şcolare, nu existau. 
Vărzăreştii, Căpriana, din al XV-lea veac, nu 
mai însemnau nimic; Chiţcanii, deveniţi Noul 



Neamţ, reprezintau, ce e dreptul, marele curent 
de învăţătură trezit în Moldova prin mişcarea lui 
Paisie, dar, acesta însuşi fiind rus, renaşterea-i 
bisericească avea periculoase slăbiciuni pentru 
acea civilizaţie nouă care era să caute a 
deznaţionaliza pe moldoveni. 

Şcoli ca a lui Vartolomei Măzăreanu în Putna 
bucovineană nu sunt aici. Dar este ceva care le 
poate înlocui. De la 1775 încoace, în Moldova 
se crease o folositoare şcoală laică, 
mirenească, după ideile „filosofice" ale 
Apusului, şi Mitropolitul lacovStamati — al 
cărui nepot era să fie cel dintăi şi mare scriitor 
basarabean — o patronase cu vioiul lui spirit 
modern. în toată ţara se creaseră aşezăminte în 
acest sens, şi viitoarea Basarabie nu fusese 
lipsită de lumina lor. 

Din fericire, şi ierarhia bisericească rămase 
un timp în mâni româneşti. Vlădica cel nou de la 
Chişinău, continuator al Scaunului hotinean (şi 
acesta al celui din Brăila, pentru raiaua 
turcească a Dunării şi Nistrului), a fost un 
adevărat şi isteţ român, trecut prin mari 
demnităţi eclesiastice în Rusia însăşi, 
câmpulungeanul de vechi neam Gavriil 
Bănulescu, a cărui amintire trebuie 
împrospătată în Basarabia. Deşi un străin fu 
aşezat în noul scaun din acel Akkerman, care, 



Cetatea Albă a epocei noastre eroice, găzduise 
Mitropolia mutată apoi la Suceava, tradiţia 
naţională n-a fost părăsită în Biserică. E vremea 
Bibliei de la Petersburg, a frumoasei Biblii 
copiată după a lui Şerban Vodă din 1688 şi 
care a ajuns populară şi în Moldova noastră şi 
supt Gavriil se încep tipăriturile religioase 
basarabene, cât de puţine ar fi ele. 

în acest cadru, cu un sistem de legi care e 
luat după al vechii patrii şi după inspiraţia 
bizantină de aici — un român de adopţiune, 
Manega, lucrând cu o întreagă comisiune la 
redactarea Codului pentru Basarabia — şi cu o 
autonomie garantată, formal, de Alexandru I, 
prin statut, viaţa „moldovenească" putea să 
continue liber în Basarabia ţarului, rămasă 
pentru neam aceeaşi Moldovă. 



II 



Pe la 1812 nu putea să existe o literatură 
„basarabeană". Viaţa intelectuală în Moldova 
cea întreagă era centralizată: ea se găsea toată 
la laşi, câtă era. Şi trebuie să ţinem samă şi de 
atmosfera din acest sfârşit de epocă fanariotă, 
când influenţa grecească era mai puternică, mai 
asfixiantă decât oricând — şi ea a tot crescut 
pănă la 1821 , — când unii dascăli şi boieri 
ocrotitori puteau nădăjdui să confunde ţerile 
noastre într-o mare Grecie a viitorului, având 
acelaşi spirit elenic ca şi celelalte provincii ale 
ei: chiar când se scrie deci româneşte, e vorba 
numai de traduceri, de prelucrări, de bileţele de 
dragoste şi tânguiri de o melancolie obosită şi 
netrebnică. 

Astfel ţinuturile moldoveneşti din răsărit se 
desfăcură fără ca pe pământul lor să fi rămas 
cineva în stare să arăte, într-un timp când nici 
laşul nu se pricepea s-o facă, durerea firească 
pentru sfâşiarea unui popor. 

Se vorbeşte de scriitorul basarabean 
Alexandru, Alecu Hăjdeu (aşa-şi scria numele). 
E adevărat că familia — el era fiul unui cărturar 
foarte distins, care purta, pentru o fire 
polonizată, numele adevărat polon de Tadeu, 



pe care îl scria româneşte cu doi d — îşi avea o 
moşie în Basarabia, lângă Hotin, pe lângă multe 
alte interese de afaceri în Bucovina vecină, de 
unde, oricum, pornise o înrâurire naţională 
românească. Dar omul foarte învăţat, adânc 
cunoscător al limbii şi literaturii ruseşti, 
preocupat de chestii istorice şi capabil uneori, 
când era vorba să le dezlege, de a născoci, cu 
multă dibăcie, documentul trebuitor — ca un 
romantic plin de ironie ce era — se trăgea dintr- 
un neam care încă de pe la 1670 părăsise 
Moldova în suita exilatului domn Ştefan 
Petriceicu, o rudă, şi care de atunci avuse a 
face cu steaguri străine şi cu cărţi străine. A fost 
cunoscut — şi, de la Asachi încoace, care l-a 
tradus şi în franţuzeşte — e foarte admirat, 
pentru informaţia, îndoielnică, din el, ca şi 
pentru avântul literar şi, mai ales, pentru 
puternicul sentiment de demnitate naţională 
„moldovenească" ce respiră dintr-însul, 
discursul lui Alecu Hăjdeu la deschiderea 
şcolilor — ruseşti — din Hotin. Dar cuvântătorul 
se interesa mai mult din punct de vedere 
familial ori din curiozitate de diletant, de trecutul 
acelei Moldove, al cării sol nu l-a călcat, în viaţa 
culturală a căreia nu s-a amestecat şi a căreia 
limbă, în multele-i studii, de trecut şi de viaţă 
populară, publicate în revistele ruseşti, n-a 
întrebuinţat-o. 



Scrisul basarabean era să plece întăi — 
pentru a decădea răpede, dar fără ca prin 
aceasta să înceteze şi conştiinţa românească în 
această provincie — de la cineva care, cum 
spune el însuşi, a fost totdeauna un desţerat: 

Mâhnit şi pe gânduri şed posomorât 
Cu un dor nespus, 
Şi-ntristatşi dornic, trăind amărât, 
Mă uit spre Apus... 

Acolo îi viaţa! 
Acolo-i speranţa! 
Să fim fericiţi 
De-am fi toţi uniţi! 

Eu, tânăr fiind, 
Acolo lăsând 

Strămoşeşti mormânturi, fraţi ce mă iubea 
Şi plină de graţii pe Moldova mea 
Dornic părăsind. 

Născut poate în laşi, fiu de boierinaş 
moldovean, nepot de frate al marelui Mitropolit 
lacov Stamati, cunoscător al acelor moravuri 
fanariote pe care le-a descris superb în dialogul 
cocoanei, cilibiului şi dascălului învăţăcel al 
şcolii domneşti din capitala Moldovei, 
Constantin Stamati rămâne dincolo de Prut la 
1812, când era acum un om în toată firea. 



O despărţire fără revedere? O izolare? 
„Cordunul" cel nou al carantinei împărăteşti 
tăind comunicaţia cu ţara rămasă „turcilor"? 
Planuri de noi cetăţi otomane de-a lungul 
Prutului? Da, însă soarta a vrut ca relaţiile, 
brusc şi nemilos întrerupte, între cele două 
fărâmi ale Moldovei lui Ştefan cel Mare să fie 
reluate după câţiva ani abia. 

La 1821 izbucneşte dincoace mişcarea 
grecilor. Românii nu se raliază la dânsa. Peste 
carantină, familii boiereşti, membri ai clerului 
înalt trec în Basarabia. Mitropolitul Veniamin se 
adăposteşte la Colincăuţi; Dinu Negruzzi, cu toţi 
ai lui, între care viitorul scriitor de frunte 
Costachi Negruzzi, se află, un timp, la Şărăuţi, 
în aceleaşi părţi ale Hotinului. Atâţia părăsesc 
chiar sălaşul lor de la ţară pentru a vedea 
Chişinăul, unde nouă ani de stăpânire rusească 
nu aduseseră decât doar lărgirea stradelor şi 
ridicarea câtorva clădiri administrative, vechiul 
oraş moldovenesc, fără înfăţişare de capitală, 
fiind „deşert şi tăcut" şi înviorându-se numai prin 
sosirea acestor bejenari, zgomotoşi şi doritori 
de a se mângâia prin petreceri. 

Atunci Puşkin, gloria romantismului rus, 
locuia acolo, culegând impresii despre ţigani 
vagabonzi şi ţigance amoroase, despre greci 
geloşi şi despre tovarăşele lor neastâmpărate, 



şi se arată încă vechea casă boierească în care 
a vegetat. Cei dintăi fii de boieri cari se 
pregăteau de cariere, între ei Alecu Donici, în 
aşteptarea unei situaţii în armată, priveau cu 
admiraţie pe geniul întunecat al byronismului 
moscovit, şi Negruzzi n-a uitat niciodată 
vedenia. Stamati învăţa limba noilor oficialităţi şi 
se pregătea a traduce pe Puşkin însuşi, pe 
Lermontov, rivalul acestuia, pe fabulistul Crîlov, 
probabil pe Chemniţerşi Dimitriev, pe 
prozatorul Sirovski. 

Apoi, de la 1823 încoace, lumea se întoarse 
în Moldova. în sfârşit — izolarea? Nu. Căci, la 
1828, în legătură cu greutăţile din Orient, noul 
ţar Nicolae făcea ca trupele lui să treacă Prutul 
— şi ele erau să rămâie în Principate nu mai 
puţin de şase ani, în cursul cărora aceiaşi ruşi 
au fost într-o Moldovă şi cealaltă. 

Atunci pentru întăia oară Stamati trece 
hotarul şi vede, între altele, iarmarocul din 
Folticeni. El, care avea acum gata o mare parte 
din opera lui literară, descrie şi acest pitoresc 
amestec de rase şi de costume. Literatura 
Basarabiei, absolut moldovenească în tendinţe, 
îşi ia astfel o dată sigură de plecare. 



III 



în acest moment, pe la 1830, când în 
Principate începe noua literatură românească, 
şcoala nouă a românilor, ziarul, revista, 
almanahul, în care, în toate, se cuprinde, tot mai 
desluşit, idealul unor timpuri nouă, unii dintre 
basarabeni sau, în genere, dintre românii 
aflători, şi cu mai vechi prilejuri, în Rusia, rămân 
legaţi numai de dânsa. Astfel Alexandru 
Sturdza, — căruia Stamati-i dedică Tânguirea 
unui orb — cu sora lui, contesa de Ebling, care 
iscăleşte lucrări de literatură: H. Severine. El 
alcătuieşte scrieri foarte cetite în vremea lui, în 
care combate, în folosul ortodoxiei şi al 
autorităţii politice, curentele revoluţionare; la 
1834 tipăreşte la Odessa un almanah francez, 
cu colaboraţia surorii, a francezului Repey şi a 
mai multor ruşi. La Odessa, de altfel, erau şcoli 
la care învăţau şi copii ai familiilor româneşti din 
Muntenia, cum se vede din corespondenţa lui 
C. Brăiloiu (în Hurmuzaki, X). Stamati însuşi 
pomeneşte de cutare „tânăr autor român al 
multor opere ruseşti tipărite la Odessa de la 
1848" şi despre care scrie aşa: 



Dar ochii lui revarsă o rază înfocată 
Şi fruntea lui vădeşte înalte cugetări, 
Iar el, străin de toate, în gânduri adâncit, 



Câte o dată numai îl vezi că se zâmbeşte. 



Alţii, ca Donici, prelucrătorul meşter, cu o 
„bonomie" care samănă cu a originalului, a 
fabulei lui Crîlov, — ivită pentru a spune 
adevărul într-o societate neliberă şi având să 
îndeplinească şi în Moldova aceeaşi misiune — 
trec Prutul şi fac o modestă carieră de 
funcţionari în ţara strămoşilor. Un exemplu care, 
în aceeaşi epocă, va fi urmat apoi de un 
coborâtor al boierului Rusu, din epoca lui Vasile 
Lupu, Alecu Russo, tânăr, care, după studii 
făcute în Elveţia, nu putea să se împace cu 
moravurile politice ale Rusiei şi, astfel, veni la 
laşi pentru a duce, alături de o nouă generaţie, 
lupta pentru ideile de libertate şi naţionalitate, 
iar, în ce priveşte scrisul, pentru reîntoarcerea 
bunului stil după datină, împotriva silnicelor 
neologisme. 

în Basarabia rămâne pentru a scrie 
româneşte întăi Stamati. El n-a învăţat această 
limbă din „Gramatica ruso-română" (foarte 
interesant e, potrivit cu ideile lui Daniil 
Philippide, autorul Geografiei României, că nu 
se zice, în titlul rusesc, „Gramatică ruso- 
moldovenească", ci „română"), a lui Ştefan 
Margela (Petersburg, 1827), probabil aromân 
din Macedonia, tipărită pentru nevoile statului şi 
pe socoteala lui. E tot vechiul şi frumosul grai, 



plin de cuvinte adânc răsunătoare în inimi, acel 
grai de care nu va voi să se despartă omul de 
bun simţ, întrebuinţându-l, pentru plăcerea 
multora, fie şi în ciuda câtorva pănă la sfârşit. 

Stamati ceteşte pe poeţii ruşi şi-i traduce ori îi 
imită; ceteşte pe scriitorii francezi pentru acelaşi 
scop, şi, pe lângă prelucrări după Lamartine şi 
Hugo (sau după irlandezul Thomas Moore, 
tradus în limba franceză), se pot găsi pagini 
luate din Grandeur et decadence militaire a lui 
Alfred de Vigny. Harnic om şi care ştie să-şi 
aleagă lectura, cum ştie s-o facă de folos pentru 
naţia lui, — ceea ce e puţintel mai greu şi mai 
rar! Dar izvoare de inspiraţie, nouă, proprii îşi 
află el trecând către noi hotarul răpirii din 1812. 
Astfel vine la laşi în 1834, când — poate şi supt 
o influenţă rusească pe care o relevă d. G. 
Bogdan-Duică — a cântat oastea cea nouă a 
Moldovei (Străjerul taberei), mângâindu-se prin 
scris pentru moartea soţiei lui iubite, Catinca 
(mai pe urmă se pare a fi luat pe o Elenă). în 
1839, când acum graniţa de la răsărita 
Moldovei se ridicase de la loc în toată puterea 
ei de oprelişte, el trece prin Bucovina, oprindu- 
se la Suceava, în care mă-ntreb de domneşti 
mormânturi unde-au trebuit să fie, la Putna, 
unde i se vorbeşte de „puţina ţărână, ce ar fi 
mirosit ca moaştele sfinţilor", găsită în 
mormântul lui Ştefan cel Mare, la Dragomirna, 



la Solea. Inspiraţii destule, când „pieptul se 
coşeşte de încleştatele zvâcnituri ale inimii" (pp. 
41-42), cât să ţie o viaţă întreagă! 

Aceste scrieri ar fi rămas însă necunoscute, 
contactul literar nu s-ar fi stabilit, — dovadă de 
unitate sufletească — între cele două Moldove 
despărţite, dacă mişcarea pornită şi condusă, 
până la ultimele ei consecinţe politice, de Mi hai I 
Kogălniceanu, întors din Apus cu atâta bogăţie 
culturală în sufletul lui mare, n-ar fi intervenit, 
strângând, deocamdată numai la munca 
scrisului, pe românii de pretutindeni, ca să 
afirme îndrăzneţ un ideal nou, prin revistele sale 
Dacia literară şi Arhiva românească. 

în cea dintăi apare, la 1840, poema lui 
Stamati Gafiţa blăstămată de părinp şi o bucată 
lirică. Ele sunt trimese de bucovineanul C. 
Hurmuzaki, în curând el însuşi însărcinat de 
moldoveni cu procese în Basarabia. Supt 
îngrijirea lui Kogălniceanu, cam pe timpul când 
Hurmuzaki se stabileşte în laşi, apare aici 
admirabilul poem, de o spontaneitate unică, în 
care basarabeanul adună amintiri de cronică, 
aventuri din poveşti, cunoştinţă de datini pentru 
a face din ele, cu numele lui Ciubăr-Vodă şi cu 
isprăvile fiului său Bogdan, un „Orlando furioso" 
— pus şi în titlu astfel — al românilor, operă 
neimitabilă, şi astăzi încă plină de mireazma pe 



care o dă numai sinceritatea absolută unită cu 
un talent original şi cutezător. 

în curând însă împrejurările scrisului 
românesc se fac mai grele. Greutăţi răsar în 
calea noii reviste a tinerilor, Propăşirea, la care 
Stamati nu colaborează. O revoluţie se 
pregăteşte în Principate, şi Rusia va veni s-o 
înăbuşe, în toamna anului 1848. Trupele ţarului 
vor rămânea pănă târziu, ani întregi. Un aspru 
regim împiedică vechile comunicaţii. Din 
Basarabia doar purtătorul unui vechi nume de 
revoltă, Hâncu, lacov Daniilovici Hâncu, face un 
curs de româneşte la Petersburg, publicând o 
Gramatică şi alegere de bucăp literare (1840; şi 
„Concluzii" la 1847), dar limba română a lui 
Margela e acum „vlaho-moldovenească". Şi un 
om de treabă, cu simţ al limbii celei bune, dar 
fără mari însuşiri, Ion Sârbu, dă doar la 
Chişinău (nu la laşi) Fabule după cei trei mari 
scriitori ruşi (1 853) şi Alcătuiri originale (1 852), 
care nu se mai pot ceti, cu toată simţirea reală 
din ele. 



IV 



Războiul Crimeii, evacuarea Principatelor de 
trupele ruseşti care începuseră un nou război cu 
Turcia, ocupând pământul ce ni mai rămăsese, 
aduseră o nouă manifestare a sufletului 
românesc în Basarabia, una care s-ar fi putut 
aştepta cu greu după ce preocupările 
„moldoveneşti" acolo ajunseseră acum, în 
scăderea lor, la gramatica „vlaho- 
moldovenească" a lui Hâncu şi la Alcătuirile lui 
I. Sârbu. 

Cântând „Moldova", „ţara frumoasă", 
„pământul bun şi îmbielşugat", cu păduri multe 
şi dese, cu izvoare bogate, unde e mândru că 
străinului „inima-i sare din loc" când vede 
„moldoveanca" din care va face soţia lui, — 
poetul de la Chişinău nu înţelege decât colţul 
său basarabean, şi doar dacă într-una din 
puţinele lui fabule originale, Străina floricică, el 
arată în chip ascuns că inima lui dorea o mai 
largă patrie: 

— O, crinule, ce-ai păţit? 
De ce-aşa te-ai veştejit? 
Unde ţi-i mireazma, frate? 
Au doară nu plouă de-ajuns? 

— Aleu, crinul a răspuns, 



Sunt în străinătate. 

în prevederea putinţei unui alt viitor, dacă nu 
va vibra cântăreţul de la 1852 al acestei dureri, 
care pare a-şi fi încheiat peste puţin zilele 
tulburate şi amărâte — căci şi fără influenţa unei 
atmosfere pesimiste din literatura contemporană 
rusească, el se pare a nu fi gustat mult din 
fericirea lui — se va găsi cine să exprime un 
nou şi cutezător ideal. 

Nu tânărul „basarabean" (născut la 
Cristineştii Hotinului în 1836) Bogdan Hâjdău, 
viitorul Bogdan Petriceicu Hâjdău (de unde B.P. 
Hasdeu), care-şi făcuse studiile la Harkov, într- 
un mediu cu totul străin, de a trebuit să-şi înveţe 
din nou limba părintească, pentru a-i aduce pe 
urmă aşa de mari servicii, ca învăţat şi chiar ca 
poet. Stăpânit cu desăvârşire de spiritul satiric, 
demonic al „inteligenţei" ruseşti de atunci, care 
avea ca model existenţa tragică a unui Puşkin, 
a unui Lermontov, despreţuind viaţa în sine prea 
mult ca să şi poată recunoaşte în relativităţile 
zădărniciei şi urâciunii ei o chemare, el venea, 
abia după realipirea la Moldova a celor trei 
judeţe de jos ale Basarabiei, în 1856, pentru a 
începe o carieră mare şi tulburată de pasiuni ca 
judecător la Cahul. Ziarul plănuit de el în 
frământările pentru constituirea unei ţeri unite şi 
liberale, România, având un program potrivit cu 



aspiraţiile tineretului din laşi pe acea vreme, n-a 
apărut niciodată, iar cele dintăi publicaţii ale 
aceluia care se înfăţişa ca un genial prinţ exilat, 
întors în moştenirea sa pierdută, Foaia de istorie 
română, n-avea în sine nimic special 
basarabean şi prea puţin chiar în legătură cu 
nevoile societăţii pentru care apărea. Am dat în 
Istoria literaturii, III (p. 298), dovezi despre foarte 
slaba cunoaştere a limbii înseşi în care era 
redactată revista, care cuprindea totuşi cea 
dintăi dovadă a unei erudiţii incomparabile şi a 
unui spirit cu totul superior. 

Altfel e cu Stamati. Bătrânul, care trecuse de 
vrâsta în care se poate cere omului o adaptare 
la împrejurările noi, reîncepe încă din 1853, fără 
îndemn, se pare, ci din propria dorinţă de a 
folosi naţiei sale în noul pas înainte pe care-l 
făcea, colaboraţia sa la publicaţiile 
moldoveneşti: almanahuri, calendare. Bucăţile 
pe care le alege pentru aceasta, revizuind şi 
întregind, transpuind adesea în alt spirit lucrări 
mai vechi, au un caracter istoric luptător. E 
vorba de gloriile, ce nu se pot uita, ale Sucevei, 
de fiica lui Decebal, de stejarul care, 
„nenorocos", „tovarăşi n-are", ci este 
ca ...recrutul ce cu întristare, Păşind la strajă, stă 
singurel, — apolog în care nu se ascunde poate 
numai izolarea anilor săi cărunţi. Şi, când, la 
1867-8, stăruinţile harnicului Codrescu, care 



păstra din luptele pentru Unire şi libertate 
tipografia ziarului Buciumul român, îl fac, în 
preajma morţii, să se hotărască a publica, supt 
titlul de Muza românească (nu: 
„moldovenească") din care a ieşit, de pe urma 
încetării lui din viaţă, un singur volum — o sumă 
de scrieri, în versuri şi proză apar, dovedind ce 
schimbare adusese noul avânt naţional în 
sufletul acestui singuratec şi uitat. 

„Desţeratul din Moldova în copilăria sa", care 
cerea la 1863 „clasă de studii naţionale la 
gimnazii" (p. 525), nu mai cântă pe vechea 
„lăută a Moldovei", care „ţinea hangul la 
ospeţele domnilor", ci se gândeşte la Vrancea 
liberă, la Roman de acolo, eroul „Daciei", la 
dacoromâni, la „scumpa noastră ţară Daco- 
România" (p. 37). Dorul de patrie va fi dedicat, 
în 1861, „României", şi moto cuprinde această 
„doină veche" — şi nu prea veche — a „unui 
prizonier la tătari", căruia şi fumul ţerii sale i se 
pare dulce şi mirositor: 

Am fost şi eu român, 
Dar m-am făcut păgân, 
Căci, tânăr fiind, 
Bietul meu pământ 
De tătari călcat, 
Ei sclav m-au luat. 



De-acum numai moartea 



Să mă scape poate 
De păgânătate. (p. 60) 

Şi ca să arăte robul că măcar pentru urmaşii 
săi pot veni alte zile, el îmbracă lupta între 
romanitate şi slavismul rusesc în frumoasa 
alegorie poetică a lui Dragoş tinerelul domn 
român, Făt-Frumos moldovean, care merge să 
răpuie, în adăpostul lui de la Cetatea Albă, 
„cetatea de doi zmei păzită" pe păgânul (p. 33) 
Vronţa uriaşul, care ascundea acolo „Dochia 
răpită" — fărâma „basarabeană" a Daciei. 



V 



Trei judeţe basarabene fuseseră căpătate, 
deci, pentru Moldova prin tratatul de la Paris, 
deşi Austria, din motive pe care le înţelegem, ar 
fi vrut să se adauge principatului, a cărui unire 
cu cel muntean n-o voia, Basarabia întreagă, 
formându-se astfel un puternic stat clientelar. 
Nu erau judeţele cele mai bune; dacă la Cahul, 
pe Prut, tradiţiile româneşti nu fuseră întrerupte 
măcar o clipă, regiunea de la răsărit a fost, mult 
timp, raia turcească, loc gol pentru rătăcirile 
prădalnice ale tătarilor şi apoi sălaşul acestora, 
Bugeacul lor, sămănat cu sate de indigeni 
meniţi robiei. încă de pe la 1770, într-unui din 
războaiele lor cu turcii, ruşii sfărâmaseră acest 
cuib, dar, provincia nerămâindu-li şi turcii 
revenind în cetăţi, pe care le întăriră şi mai mult, 
cu deosebire Ismailul, s-a întâmplat ce nu stătea 
în planurile nimănuia din străini: întinderea 
elementului românesc din vecinătate. El era 
însă destul de rar pentru ca ruşii, stăpâni după 
pacea de la 1812, să poată aşeza la 1829 
bulgarii compromişi cu dânşii, pe cari trupele 
imperiale, la retragerea lor din Bulgaria propriu- 
zisă, îi luaseră cu sine şi-i colonizară aici. Şi 
alte naţii fuseseră aşezate prin aceste părţi, 
împestriţând caracterul naţional al ţerii. 



Guvernul românesc, care era să rămâie până 
la o nouă expropriere, în 1 878, ar fi putut face 
deci o operă naţională, atrăgând în Basarabia 
sa ce era mai bun în cealaltă şi exercitând de 
acolo asupra părţilor vecine o necontenită şi 
puternică influenţă culturală. Nu a făcut-o însă, 
poate de frica uriaşului vecin, poate din 
orientalism zăbavnic — ce ni sunt nouă 
douăzeci de ani!, — poate din marele nostru 
păcat politic, lipsa de concepţie. Nici episcopia 
cea nouă a Dunării de Jos (opusă celei ruseşti 
de la Akkerman) n-a avut decât doar meritul de 
a fi apropiat de cultura noastră pe câţiva bulgari, 
cari s-au grăbit apoi să se spele de dânsa. 

Ori eram noi deci deasupra gurilor Dunării ori 
nu, a fost acelaşi lucru pentru întregimea 
Basarabiei supt raportul care ne preocupă aici. 

Totuşi de la sine — şi în aceasta stă 
însemnătatea lucrului — cele trei părţi din ţară 
rămase supt ruşi conţi nuară, în forme modeste, 
şi cu toată lipsa unor oameni distinşi, capabili 
de a conduce, vechea direcţie culturală 
moldovenească. 

Prin colţuri de provincie se urmă desigur cu 
obiceiul satirelor versificate, în năcazul unuia 
sau altuia, ca aceea, din 1842, Favorul diplomat 
al norocului sau al jucăriei, care era să se 
tipărească şi să se împartă „la dughiana lui 



Carabet din Bălţi, fără plată". Să nu uităm că 
acte judecătoreşti se alcătuiau în părţile 
Hotinului în româneşte încă la 1823 (v. 
memoriul mieu Din ţinuturile pierdute, în 
„Analele Academiei Române" pe 1912, p. 81 şi 
urm.) şi că acte particulare, de prezintat 
instanţelor judecătoreşti, se întâmpină pănă 
către 1840, că, în sfârşit, procesele pentru moşii 
care se tărăgănesc pănă după 1850, pănă la 
războiul Crimeii (procesul mănăstirii Neamţului, 
de ex.; v. ultimul memoriu ce am tipărit în 
aceleaşi „Anale" în 1916), aduceau necontenit 
contactul cu părţile împricinate ori cu 
împuterniciţii, cu vechilii lor, un Dimitrie 
Beldiman, a cărui corespondenţă — şi de la 
Petersburg — am descoperit-o şi publicat-o în 
parte, un M. Kogălniceanu, un Constantin 
Hurmuzaki, din Bucovina. 

Biserica însăşi păstra măcar în parte vechile 
ei datine. La 1867 foaia eparhială din Chişinău 
apărea şi româneşte, supt cenzura românului 
Grigore Galin, inspector al Seminarului. în 
articolele ce cuprinde, ea recunoaşte că „limba 
moldovenească se întrebuinţează în 
Basarabia", că e „limba de loc", se scuzează 
nedreptăţile Rusiei oficiale faţă de neamul 
întreg; se pomeneşte nemulţămirea socială 
după 1812 a ţeranilor, pe cari a trebuit să-i 
potolească Gavriil Bănulescu, cu „gramată de 



liniştire tipărită pe limba moldovenească"; se 
înseamnă, în sfârşit, cărţi „jumătate ruseşte şi 
jumătate moldoveneşte", ca Bucvariul, Pentru 
credinţă şi viaţă creştinească; este şi un 
Ceaslov numai moldovenesc. Pănă la 1870 
foaia a păstrat acelaşi caracter (v. articolul mieu 
în „Drum drept", I, pp.' 68-73). 

Scrisorile particulare în româneşte continuă; 
am tipărit din ele şi pănă la 1871. Deşi nu erau 
şcoli româneşti, cutare student care merge la 
Kiev să înveţe astronomie, după ce isprăveşte 
gimnaziul rusesc din Chişinău, îşi formează o 
ortografie cuminte cu litere latine şi, la 
observaţia că şi-a uitat limba, răspunde, la 
1864: „în scrisoarea n-l 1 , tu-i ceti că eu am uitat 
limba română. Nu crede, frate, pentru că singur 
poţi să judeci: Am uitat-o eu, ori nu? Eu socot că 
nu. Tu cum socoţi?" Nu ştim răspunsul colegului 
rămas acasă, dar noi cari i-am cetit mărturisirile 
spunem ca şi dânsul: nu. (Din ţinuturile 
pierdute, pp. 74-86 şi urm.). 

Peste şapte ani după ultima din aceste 
simple răvaşe româneşti pierdem Basarabia de 
Jos. într-o carte de o valoare deosebită, plină de 
idei şi de informaţie, d. State Dragomir, artistul 
basarabean de aici, la care în zilele din martie 
nu s-a gândit nimeni, a arătat (Din Basarabia, 
laşi, 1908, p. 1 15 şi urm.) cu ce sfâşiere de 



inimă s-au desfăcut de noi părţile Cahulului. 
După noua hrăpire însă cei de acolo au 
continuat a-şi trimete fetele la şcolile din Galaţi, 
şi la 1888 aveam în Liceul Internat din laşi coleg 
pe d. Dragomir înainte de a avea la Şcoala 
Normală superioară coleg pe ardeleanul 
Grigore Bârsan. 

A urmat o epocă de socialism în Basarabia. 
Tineretul întreg a fost cuprins de această 
mişcare. Dar orice agitaţie la un popor supus, 
ori pentru ce idei ar porni, duce neapărat, pe 
nesimţite, la rana cea adevărată şi la durerea 
cea mare. 

Aşa s-a întâmplat şi cu Basarabia. Deci ceea 
ce a liberat-o n-a fost această zgomotoasă 
imitare superficială a socialismului străin, ci 
adânca dezvoltare organică, care a ieşit la 
vremea sa şi în faţă, şi tinde a-l înlocui cu totul. 

Cred că am dovedit-o. 



